Elliði Vignisson lætur orðið afneitunarsinni fara mjög í taugarnar á sér og kallar eftir orði sem opnar umræðuna en lokar henni ekki . Elliði Vignisson , bæjarstjóri í Ölfusi , segir að orðskrípið sem hann kallar svo , „ afneitunarsinni “ sé ljótt og fari alveg ógurlega í taugarnar á sér . „ Það hlýtur að vera hægt að finna betra orð til að nota í mikilvægustu umræðu samtímans , “ segir Elliði í samtali við Vísi . Hann segir „ efasemdafólk “ ekkert skárra . Telur orðið til marks um skoðanakúgun „ Helst þarf að finna tvö orð . Annað sem vísar til þeirra sem telja að maðurinn leiki lykilhlutverk í hlýnun og hinsvegar orð sem vísar til þeirra sem telja að þetta sé fyrst og fremst hluti af náttúrulegum sveiflum , “ segir Elliði sem hefur skrifað pistil um málið á heimasíðu sína þar sem hann auglýsir eftir nýju orði . Í þann pistil má lesa að Elliði telur ofbeldi og skoðanakúgun einkenna umræðuna . Hann vill finna orð sem ekki er uppfullt af hroka og opnar umræðuna frekar en loka henni . Þá rekur hann uppruna orðsins „ afneitunarsinni “ sem hann segir til þess að gera nýtt orð . „ Þegar því er til dæmis slegið inni í leitarvélina „ timarit.is “ þá koma upp tvær færslur . Sú fyrri frá 1994 þegar það var notað í tímariti Máls - og menningar í tengslum við umræðu um ofsóknir gegn Gyðingum ( þeir sem vilja endurskoða - eða afneita þeirri staðreynd að Gyðingar urðu fyrir ofsóknum ) . Í seinni færslunni í „ Degi “ er það haft í umfjöllun um leikritið „ Jónas týnir jólunum “ , en Jónas þessi afneitaði því sem sagt að jólin væru til . “ Elliði segir að þeir sem vilji nota orðið „ afneitunarsinnar “ í tíma og ótíma telji sig handhafa sannleikans og ekkert svigrúm sé til annarrar skoðunar : „ Að þeir sem vilja nálgast málið á öðrum forsendum ( svo sem með öðrum gögnum ) séu á sama stað og þeir sem afneita tilvist jólanna eða helfararinnar . Þeir sem þannig tala líkjast gjarnan trúboðum . Þeir sem afneita trúnni eru trúvillingar , afneitunarsinnar . “ Elliði neitar því að vera sjálfur með orð í huga sem gæti hentað þessari mikilvægu umræðu . Helst þurfi að finna tvö orð , annað sem vísar til þeirra sem telja maðurinn leiki lykilhlutverk í hlýnun og hins vegar orð sem vísar til þeirra sem telja að þetta sé fyrst og fremst hluti af náttúrulegum sveiflum . Elliði segist ekki vita hvenær þetta orð , afneitunarsinni , hafi komið fram í þessu samhengi né hver eigi þann heiður að eiga það sem slíkt , vafasamur heiður að mati Elliða . „ Nei , því miður ekki . Það er amk það nýlega að þau gögn eru ekki komin inn á timarit.is . “